தமிழகத்தில் கூடுதல் மின் உற்பத்திக்காக 2007ல் திட்டமிடப்பட்ட 1320 மெகாவாட் திறன் கொண்ட உடன்குடி அனல் மின் நிலையம் இன்று வரை ஆரம்ப நிலையிலேயே உள்ளது. தூத்துக்குடியில் அமைக்கப்பட்டுள்ள ஆயிரம் மெகாவாட் திறன் கொண்ட அனல்மின் நிலையம் இதுவரையிலும் உற்பத்தியை துவக்கவில்லை. இதுபோன்று பல திட்டங்கள் துவக்கப்பட்டு நிறைவடையாமலேயே நிற்கின்றன. மாநில அரசு மின் திட்டங்களுக்கு போதுமான முதலீடு செய்வதை நிறுத்தி நீண்ட காலமாகிறது. இதன் காரணமாக தமிழகத்தில் காற்றாலைகளில் உற்பத்தி செய்யப்படும் மின்சாரத்தில் சுமார் 2000 மெகாவாட் கடத்தும் திறன் இல்லாததால் உற்பத்தி செய்யாமலேயே விடப்படுகிறது. இவற்றால் எல்லாம் தமிழகத்தில் மின்வெட்டு நிரந்தரமான ஒன்றாகவும், குறிப்பாக கோடைக் காலத்தில் கடுமையானதாகவும் மாறுகிறது. இவற்றை போக்குவதற்கு தமிழகத்தை ஆண்ட கட்சிகள் உருப்படியான திட்டங்களை தீட்டி நிறைவேற்றுவதற்கு பதிலாக ஒருவரையொருவர் குறை சொல்வதன் மூலம் தமிழக மக்களை ஏமாற்றி வருகின்றனர்.